b'\n_START_ARTICLE_\nSol Bamba\n_START_SECTION_\nPSG\n_START_PARAGRAPH_\nSvoje prve resnej\xc5\xa1e korake v nogometni svet je napravil pod okriljem mladinskega pogona francoskega prvoliga\xc5\xa1a Paris Saint-Germaina. \xc4\x8ceprav je navdu\xc5\xa1eval z igrami za PSG-jevo mladinsko in rezervno mo\xc5\xa1tvo, pa se v \xc4\x8dlanski ekipi ni zna\xc5\xa1el. V mo\xc5\xa1tvu si ni uspel zagotoviti svojega mesta in v dveh letih je zaigral zgolj na dveh sre\xc4\x8danjih.  Klub je leta 2006 dokon\xc4\x8dno zapustil, tudi pod vplivom spora s tedanjim trenerjem PSG-ja, bosanskim strategom Vahidom Halilhod\xc5\xbei\xc4\x87em.\n_START_SECTION_\nDunfermline Athletic\n_START_PARAGRAPH_\nPo uspe\xc5\xa1no prestani preizkusni dobi je julija 2006 sklenil sodelovanje s \xc5\xa1kotskim prvoliga\xc5\xa1em Dunfermline Athleticom.  Dunfermlinov direktor Jim Leishman je kasneje o prestopu izjavil, da so v klub \xc5\xbeeleli pripeljati drugega nogometa\xc5\xa1a iz Francije, a je zadeva padla v vodo, tako da je Bambajev zastopnik v zameno na preizkus poslal Bambaja.  Leishmana je nemudoma navdu\xc5\xa1ila Bambajeva fizi\xc4\x8dna pojava na igri\xc5\xa1\xc4\x8du in njegova predstava proti izku\xc5\xa1enemu Johnu Hartsonu, na prijateljski tekmi z West Bromwichem.  V kratki preizkusni dobi je Bamba nastopil tudi na prijateljskem sre\xc4\x8danju s \xc5\xa1panskim prvoliga\xc5\xa1em Osasuno, na katerem je prikazal bleste\xc4\x8do obrambno predstavo. _NEWLINE_V tak\xc5\xa1nem duhu je Bamba pristopil k sezoni 2006/07 in o\xc4\x8daral s svojim predanim slogom branjenja in pozitivnim pristopom k vsaki tekmi posebej. Z mo\xc5\xa1tvom se je uvrstil v finale \xc5\xa0kotskega nogometnega pokala 2007, a je tam moral priznati premo\xc4\x8d Celticu, izid je bil 0\xe2\x80\x931. Dunfermline je sezono kon\xc4\x8dal na zadnjem 12. mestu s 4 to\xc4\x8dkami zaostanka za enajstim St. Mirrenom.  Bamba je s klubom kljub izpadu v drugo ligo (imenovano First Division), a v naslednji ni ve\xc4\x8d kazal iger, ki so ga krasile v sezoni poprej. _NEWLINE_Julija 2008 je tako od\xc5\xa1el na preizku\xc5\xa1njo k angle\xc5\xa1kemu drugoliga\xc5\xa1u Watfordu in zanj zaigral na prijateljski tekmi proti Boreham Woodu.  Kmalu zatem je Dunfermlinov trener Jim McIntyre izjavil, da pri\xc4\x8dakuje dogovor med kluboma o od\xc5\xa1kodnini, s katerim bi se prestop dokon\xc4\x8dno izvr\xc5\xa1il.  \xc4\x8ceprav so kro\xc5\xbeile novice, da je prestop skoraj zaklju\xc4\x8den, je Watford v zadnjem trenutku iz neznanih razlogov od posla odstopil.  Nekaj tednov kasneje sta na Dunfermlinov naslov prispeli ponudbi za Bambaja v vi\xc5\xa1ini 50.000 \xc2\xa3, s strani dveh \xc5\xa1kotskih prvoliga\xc5\xa1ev, Hiberniana in Motherwella.\n_START_SECTION_\nHibernian\n_START_PARAGRAPH_\nBamba je naposled izbral Hibernian in z njim podpisal triletno pogodbo.  Ob svojem debiju je proti Dundee Unitedu prejel dva rumena kartona in posledi\xc4\x8dno izklju\xc4\x8ditev. Kljub ne najuspe\xc5\xa1nej\xc5\xa1em krstu se je v mo\xc5\xa1tvu hitro uveljavil in postal reden \xc4\x8dlan Hibernianove za\xc4\x8detne enajsterice. \xc4\x8ceprav je po osnovni nogometni izobrazbi centralni branilec, ga je trener Mixu Paatelainen uporabljal tudi kot defenzivnega vezista. Decembra 2008 je na tem polo\xc5\xbeaju odigral celotno sre\xc4\x8danje s Celticom in ob zmagi z 2\xe2\x80\x930 po\xc5\xbeel veliko pohval na ra\xc4\x8dun svoje igre.  Paatelainen je tedaj celo izjavil, da verjame, da je Bamba igralsko napredoval in da je \xc5\xbee presegel svoje predstave iz obeh sezon pri Dunfermlinu.  Bamba se je hitro uveljavil tudi pri Hibernianovih navija\xc4\x8dih, ki so cenili njegove trde in zagrizene obrambne akcije, bodisi v obrambi bodisi v vezni liniji. _NEWLINE_Ob prihodu novega trenerja Johna Hughesa se je Bamba vrnil na svoj standarden polo\xc5\xbeaj centralnega branilca, ki ga je izpraznila prodaja Roba Jonesa ob koncu sezone 2008/09. V svojem drugem sre\xc4\x8danju na tem polo\xc5\xbeaju je dosegel svoj prvi zadetek v poklicni karieri, ob zmagi s 3\xe2\x80\x931 nad Falkirkom 22. avgusta 2009.  Svoj drugi gol v klubskem dresu je zanimivo dosegel proti istemu tekmecu 27. marca 2010, ko je na istem prizori\xc5\xa1\xc4\x8du Hibernian vnovi\xc4\x8d slavil z izidom 3\xe2\x80\x931. Po \xc5\xa1e eni dobri sezoni so se za\xc4\x8dele kro\xc5\xbeiti govorice o prestopu in 8. maja 2010 je \xc4\x8dasnik Edinburgh Evening News poro\xc4\x8dal, da se zanj zanimajo ogledniki Fulhama in Rennesa.  Kako njegovo tekmo si je imel pred prihajajo\xc4\x8dim Svetovnim prvenstvom 2010 namen v \xc5\xbeivo ogledati tudi tedanji novope\xc4\x8deni selektor Slonoko\xc5\xa1\xc4\x8dene obale, \xc5\xa0ved Sven Gor\xc3\xa4n Eriksson.  Njegov na\xc4\x8drt je padel v vodo, a je Bamba vseeno na\xc5\xa1el svoje mesto med potniki na prvenstvo. _NEWLINE_Po koncu prvenstva je Bamba ujezil Hibernianovega stratega Johna Hughesa, ko se julij 2010 ni pridru\xc5\xbeil ekipi za pripravljalno turnejo po Nizozemski.  Bamba je na Hughesove o\xc4\x8ditke odgovoril, da potrebuje tri tedne po\xc4\x8ditka po vrnitvi s prvenstva, vendar ga je Hughes ob vrnitvi v Edinburgh kaznoval z izgubo mesta v \xc4\x8dlanski ekipi.  Kazen je umaknil za povratno tekmo kvalifikacij za Ligo Europa proti slovenskemu podprvaku NK Mariboru, s katerim je Hibernian izgubil prvo tekmo. Po porazu v Ljudskem vrtu z 0\xe2\x80\x933 se je podoben razplet odvil tudi na povratnem sre\xc4\x8danju na Easter Roadu (2\xe2\x80\x933) in Maribor je napredoval s skupnim izidom 6\xe2\x80\x932.\n_START_SECTION_\nLeicester City\n_START_PARAGRAPH_\n\xc4\x8ceprav je Bambajeva pogodba s Hibernianom veljala vse do konca sezone 2010/11, so v klubu pristali na njegov odhod med zimskim prestopnim rokom, v angle\xc5\xa1kega drugoliga\xc5\xa1a Leicester City.  Prestop sta obe strani uradno potrdili 2. januarja 2011, vi\xc5\xa1ina od\xc5\xa1kodnine je ostala javnosti neznana.  Bamba se je tako v novem mo\xc5\xa1tvu pridru\xc5\xbeil svojemu nekdanjemu reprezentan\xc4\x8dnemu selektorju Erikssonu.  Ob debiju je Bamba s prvim dotikom \xc5\xbeoge dosegel zadetek na sre\xc4\x8danju FA pokala proti Manchester Cityju 9. januarja 2011 in svojim novim delodajalcem pomagal do remija 2\xe2\x80\x932.  Dva tedna kasneje je za Leicester City mre\xc5\xbeo zatresel \xc5\xa1e na liga\xc5\xa1ki tekmi proti Millwallu, 22. januarja se je ob zmagi 4\xe2\x80\x932 med strelce vpisal dvakrat.\n_START_SECTION_\nReprezentan\xc4\x8dna kariera\n_START_PARAGRAPH_\n\xc4\x8ceprav se je rodil v Franciji, Bamba na reprezentan\xc4\x8dni ravni zastopa dr\xc5\xbeavo svojih star\xc5\xa1ev, Slonoko\xc5\xa1\xc4\x8deno obalo. Kot mladinec je zaigral na Svetovnem mladinskem prvenstvu 2003, Afri\xc5\xa1kem mladinskem prvenstvu 2005 in Toulonskem turnirju 2008. Sodeloval je tudi na Poletnih olimpijskih igrah 2008 in se s \xc4\x8deto G\xc3\xa9rarda Gilija prebil v \xc4\x8detrtfinale, kjer je Slonoko\xc5\xa1\xc4\x8dena obala naletela na Nigerijo in izpadla (0\xe2\x80\x932). _NEWLINE_Vpoklic v \xc4\x8dlansko reprezentanco je prvi\xc4\x8d prejel novembra 2008, ko je tudi debitiral na prijateljski tekmi z Izraelom.  Kmalu zatem je zbral \xc5\xa1e drugi reprezentan\xc4\x8dni nastop, na prijateljskem sre\xc4\x8danju proti Tur\xc4\x8diji.  Na tekmovalnem nivoju je v dresu z dr\xc5\xbeavnim grbom prvi\xc4\x8d nastopil na kvalifikacijski tekmi za Svetovno prvenstvo 2010, ko je ob zmagi nad Malavijem s 5\xe2\x80\x930 na igri\xc5\xa1\xc4\x8de pri\xc5\xa1el kot pozna menjava.  Po tisti tekmi je tragi\xc4\x8dno pri\xc5\xa1lo do stampeda, ki je na stadionu Stade F\xc3\xa9lix Houphou\xc3\xabt-Boigny vzel \xc5\xbeivljenja 19 navija\xc4\x8dev Slonoko\xc5\xa1\xc4\x8dene obale.  Bamba se je po\xc4\x8dasi uveljavljal tudi v reprezentanci in ob uvrstitvi na Afri\xc5\xa1ki pokal narodov 2010 in Svetovno prvenstvo 2010 postajal vse pomembnej\xc5\xa1i \xc4\x8dlen v ekipi. Svoj prvi reprezentan\xc4\x8dni zadetek je dosegel na prijateljskem sre\xc4\x8danju z Ruando januarja 2010, v sklopu priprav na Afri\xc5\xa1ki pokal narodov.  Na pokalu je zaigral na vseh tekmah Slonoko\xc5\xa1\xc4\x8dene obale, a vseeno ni mogel prepre\xc4\x8diti \xc4\x8detrtfinalnega izpada proti Al\xc5\xbeiriji, v podalj\xc5\xa1ku je kon\xc4\x8dni izid 2\xe2\x80\x933 postavil al\xc5\xbeirski vezist Hameur Bouazza.  Za enega od razlogov za poraz so v medijih kasneje izpostavili slabo sodelovanje v obrambi med Bambajem in Kolom Tourejem.  Turnir v Angoli je sicer minil v znamenju incidenta, saj so v teroristi\xc4\x8dnem napadu na avtobus izbrane vrste Toga \xc5\xbeivljenje izgubili trije ljudje. Ves \xc4\x8das tekmovanja je gro\xc5\xbenje s podobnimi napadi prejemalo tudi vodstvo reprezentance Slonoko\xc5\xa1\xc4\x8dene obale. _NEWLINE_Po turnirju so z mesta selektorja razre\xc5\xa1ili bosanskega strokovnjaka Vahida Halilhod\xc5\xbei\xc4\x87a, pod katerim se je Bamba neuspe\xc5\xa1no kalil \xc5\xbee pri PSG-ju.  Nov selektor je nato postal \xc5\xa0ved Sven-Gor\xc3\xa4n Eriksson, ki je Bambaja 11. maja 2010 uvrstil na okvirni seznam 30 reprezentantov za Svetovno prvenstvo.  Pravilnost Bambajeve odlo\xc4\x8ditve je kmalu potrdil sam Bamba, saj je ob remiju 2\xe2\x80\x932 dosegel zadetek \xc5\xbee na prvi tekmi pod novim selektorjem, prijateljskem sre\xc4\x8danju s Paragvajem.  Eriksson je Bambaja uvrstil tudi v kon\xc4\x8dni seznam potnikov v JAR, a je kmalu zatem napravil nekaj takti\xc4\x8dnih sprememb, po katerih je premestil Didierja Zokoraja v branilski par s Kolom Tourejem. To je pomenilo, da je Bamba izgubil svoje mesto v za\xc4\x8detni enajsterici.  Na prvenstvu zato ni nastopil niti enkrat, Slonoko\xc5\xa1\xc4\x8dena obala pa je v te\xc5\xbeki skupini z Brazilijo in Portugalsko s 4 to\xc4\x8dkami zasedla 4. mesto. Edino zmago so sloni dosegli proti enemu od presene\xc4\x8denj prvenstva, izbrani vrsti Severne Koreje (3\xe2\x80\x930).'